अज्ज उन्न मेरे कोला नां कोई छपैल कीती ते नां कोई झाक्का। जियां ओह् अपने मनै दियां परतां मेरे सामने पुट्टन लगी होऐ। उस दिन पैह्‌ली बारी मिगी बी अपने कुड़ी होने पर अफसोस होन लगा हा। निशा आक्खन लगी, “दीदी तुन्दा अजें ब्य़ाह् नेई होए दा, इस करी मैं उन्दे कन्नै हर गल्ल नेईं करनी चाहिदी पर केह् करां, कोह्‌दे कन्नै करां जेकर प्योकै गल्ल करनी आं तां ओह् बचैरे नां-न्हक्क दुखी होङन। ओह् ते इयै समझदे न स्हाड़ी निशा बड़ी सुखी ऐ ते कमल हुन्दियां बी रज्जी-रज्जी खात्तरां करदे न। मिगी अज्ज चेता आवै करदा ऐ जदूं मेरे घर साक्षी होनी ही तां इक दिन पैह्‌ले पीड़ा लग्गियां हियां। उसलै बेह्‌ड़े-म्हल्ले दियां ते जठानियां आखदियां हियां, कुड़ियें मुंह् नेईं खो’ल्लेआं, जिन्ना मूंह् खोल्लो उन्नियां पीड़ा मतियां हुन्दियां न। मैं उ’न्दी गै गल्ल सच्च मन्नियै अपनी पीड़ें गी जरदी रे’ई ते जिस बेल्लै कोई पीड़ बड़ी मूंह्‌जोर होई जन्दी तां मेरी सरैंदी-परैंदी खड़ोती दियां जनानियां फ्ही बोली पौंदियां ‘लाड़ी मूंह् नेई खोल्लेआं। कुड़िये मूंह नेईं खोल्लेआ। में फ्ही अक्खीं बन्द करियै लत्ता-बाह्‌मां छंडियै अपनियां पीड़ा दबाने दा जतन करदी। एह् सोचियै जे ञ्याणा होने दे बाद मिगी सुख लग्गना ऐ।”